Komisija, pamatojoties uz visu ieinteresēto personu ieteikumiem un pašreizējā regulējuma īstenošanas piecu gadu pārskatu, ir izstrādājusi vairākus leģislatīvos un neleģislatīvos politikas risinājumus. Pēc priekšatlases, kurā daži no risinājumiem tika izslēgti, tika veikts pilns novērtējums attiecībā uz šādiem politikas risinājumiem, kas izvirzīti kā alternatīva pamatscenārijam:

·1. risinājums. Šis risinājums ietver operatīvās izmaiņas, ar kurām tiek pielāgots izvērtēšanu tvērums, taču saglabāta pašreizējā politikas jomu fragmentācija (novērst 1. problēmu un sasniegt 1. konkrēto mērķi), paātrināts izvērtēšanas process, vienlaikus saglabājot pašreizējās lēmumu pieņemšanas un pārraudzības procedūras (2. un 3. problēma un 2. mērķis), aktīvāk iesaistīti dalībvalstu eksperti un ES struktūras/aģentūras (1. un 2. problēma un 4. mērķis) un pastiprināta pamattiesību izvērtēšana (2. problēma un 3. mērķis); ·2. risinājums. Balstoties uz operatīvajām izmaiņām (kas minētas 1. risinājumā), ar šo risinājumu tiek ierosinātas mērķtiecīgas tiesību aktu izmaiņas, kuru mērķis ir palielināt juridisko noteiktību. Tas palielina elastīgumu attiecībā uz izvērtēšanu jomām un dalībniekiem, kā arī plānošanu (1. problēma un 1. mērķis). Tas vienkāršo procedūras un pienākumus un nosaka skaidru laika grafiku visiem iesaistītajiem dalībniekiem, vienlaikus saglabājot esošo institucionālo līdzsvaru (2. un 3. problēma un 2. mērķis). Tas ievieš elastīgumu attiecībā uz izvērtēšanas grupas lielumu un uzlabo koordināciju ar ES struktūrām un aģentūrām (1. un 2. problēma un 4. mērķis). Turklāt tas palielina juridisko noteiktību attiecībā uz elementiem, kas saistīti ar pamattiesību izvērtēšanu, un izceļ to nozīmīgumu un politisko nozīmi (2. problēma un 3. mērķis); ·3. risinājums. Šis risinājums paredz vērienīgas tiesību aktu izmaiņas, lai iekļautu 1. un 2. risinājumā ierosinātos pasākumus un apvienotu tos ar papildu izmaiņām SCH-EVAL uzbūvē un darbībā. Tas paplašina Mehānisma tvērumu, pievienojot noteiktas jomas, kas sniedzas ārpus Šengenas acquis, izveido visaptverošus izvērtējumus, kas nav veltīti konkrētai politikai, bet gan dalībvalstij, un ir balstīti uz riska novērtējumu un situācijas apzināšanos, pagarina izvērtēšanas cikla ilgumu līdz septiņiem gadiem un izveido mērķim atbilstošus papildu izvērtēšanas un uzraudzības instrumentus (1. un 2. problēma un 1. mērķis). Tas piedāvā veikt institucionālā līdzsvara izmaiņas lēmumu pieņemšanas procesā (Komisijas izvērtēšanas ziņojumu un ieteikumu kopīga pieņemšana ar Padomi, koncentrējoties uz ieteikumu pieņemšanu politiski nozīmīgos gadījumos, proti, nopietnu trūkumu, pirmreizēju izvērtēšanu un tematisko izvērtēšanu gadījumos) un pārraudzības procedūrās, kā arī ievieš ātri īstenojamu procedūru būtisku trūkumu novēršanai (3. problēma un 2. mērķis). Tas veic izmaiņas dalībvalstu ekspertu norīkošanas procesā, papildus izveidojot arī ekspertu rezervi, kā arī maksimāli uzlabojot koordināciju ar ES struktūrām un aģentūrām un citiem kvalitātes kontroles mehānismiem (1. un 2. problēma un 4. mērķis); un ievieš īpašas pamattiesību izvērtēšanas (2. problēma un 3. mērķis); ·4. risinājums. Šis risinājums piedāvā apvienotu pieeju attiecībā uz pasākumiem, kas ierosināti pārējos risinājumos (kuri ir drīzāk kumulatīvi, nevis alternatīvi), atkarībā no intervences jomas un vērienīguma pakāpes. 4. risinājums ierosina saglabāt pašreizējo tvērumu, kas aptver visus Šengenas acquis aspektus, vienlaikus pielāgojot prioritātes (politikas jomas) jaunām situācijām un dalībniekiem, nodrošinot elastīgāku plānošanu (kā 2. risinājumā — novēršot 1. problēmu un sasniedzot 1. mērķi) un pagarinot izvērtēšanas ciklu līdz septiņiem gadiem (kā 3. risinājumā — 1. problēma un 1. mērķis). Tas paplašina pieejamo rīku klāstu un precizē to izmantošanas kritērijus un nosacījumus (kā 3. risinājumā — 1. un 2. problēma un 1. mērķis). Tas ietver pasākumus, kas paātrina un vienkāršo procedūras (kā 2. risinājumā — 3. problēma un 2. mērķis), un izmaiņas lēmumu pieņemšanas procesā, kā arī izveido ātri īstenojamu procedūru būtisku trūkumu novēršanai (kā 3. risinājumā — 2. un 3. problēma un 2. mērķis). Tas apvieno visus pasākumus, kas ierosināti pārējos risinājumos, lai optimizētu dalībvalstu ekspertu līdzdalību un uzlabotu ES struktūru un aģentūru iesaistīšanos (1. un 2. problēma un 4. mērķis). 4. risinājums ievieš izmaiņas, lai palielinātu juridisko noteiktību attiecībā uz elementiem, kas saistīti ar pamattiesībām (kā 2. risinājumā — 2. problēma un 3. mērķis). Saskaņā ar visu politikas risinājumu ietekmes detalizētu novērtējumu un salīdzinājumu, kā arī ņemot vērā apspriešanos ar ieinteresētajam personām laikā sniegtos ieteikumus, vēlamais politikas risinājums ir 4. risinājums. Faktori, kas nosaka 4. risinājuma izvēli, ir šādi: pasākumu efektivitāte un iedarbīgums; vienkāršošanas un administratīvā sloga mazināšanas potenciāls; dažādu ieinteresēto personu grupas nostājas reālistisks novērtējums, ņemot vērā ierosināto pasākumu praktisko un juridisko īstenojamību. Citi politikas risinājumi tika izslēgti, jo tie neatrisinātu problēmas pilnā mērā un/vai to pieņemšana/īstenošana būtu sarežģīta.